उत्‍तर प्रदेश माध्‍यमिक शिक्षा बोर्ड (यूपी बोर्ड) ने 10वीं और 12वीं के नतीजे29 अप्रैल को घोषित किए थे. इस बार यूपी बोर्ड ने नकलविहीन परीक्षा कराने का दावा करके अपनी पीठ थपथपाई थी. लेकिन इन परीक्षाओं में एक बड़ा गड़बड़झाला सामने आया है. यूपी बोर्ड की इन परीक्षाओं में फर्रूखाबाद के ऐसे छात्र-छात्राओं को भी पास कर दिया है, जिन्‍होंने इस साल परीक्षा दी ही नहीं थी. इन बच्‍चों की संख्‍या 2,859 है. यूपी बोर्ड की हाईस्कूल और इंटरमीडिएट परीक्षा के दौरान जिला विद्यालय निरीक्षक कार्यालय की तरफ से बोर्ड की वेबसाइट पर फीड किए गए आंकड़ों और बोर्ड द्वारा जारी परिणाम में बड़ा विरोधाभास है. जब इस बाबत जिला विद्यालय निरीक्षक से बात की गई तो अपने ही आंकड़े में खुद उलझ गए और अब जांच कराने की बात कर रहे हैं.